
Budapest Főváros XIV. Kerület Zugló 

Polgármestere 
Szám: 123-556/2019.                                                                     
Nyilvános ülésen tárgyalandó!  

Napirend száma: ……………….
Képviselő-testület 
2019. június 13-i ülésére

Tisztelt Képviselő-testület!

Tárgy:

„Mogyoródi úti sportpálya funkcióbővítő fejlesztése (TÉR_KÖZ 2016 pályázat, I. ütem)” tárgyú közbeszerzési eljárás megindítása
I. Előzmények

A Budapest XIV. kerület Mogyoródi út 130. szám alatt található sportpálya (hrsz. 40091/6, 100% önkormányzati tulajdonú egyéb házas ingatlan) fejlesztése a TÉR_KÖZ 2013 pályázat segítségével kezdődött meg (ekkor épült többek között a kosárlabda pálya, streetball pálya, gördeszka pálya, hegyi kerékpár pálya és a street workout). A pavilonépület pedig 2016-ban készült el.
Budapest Főváros XIV. Kerület Zugló Önkormányzata 2016. november végén újabb TÉR_KÖZ pályázatot nyújtott be, amelynek során a pályázathoz készített funkcióbővítő koncepciótervek egyes elemeinek megvalósítására bruttó 100 millió forintos, vissza nem térítendő támogatást nyert, amelyhez minimum 54 millió forintos önrészt kell biztosítani. A kiviteli tervek készíttetése 2017-ben megindult, a megpályázott elemekre kiviteli tervekkel rendelkezünk.

2018. második felében tárgyalások kezdődtek a Magyar Labdarúgó Szövetséggel (a továbbiakban: MLSZ) is. A Képviselő-testület a 339/2018. (IX.20.) határozata alapján Együttműködési Megállapodást Kötött az MLSZ-szel, amelyben vállalta, hogy a TÉR_KÖZ 2016 pályázattal nem érintett korábbi füves, 50x90 méteres, felújításra szoruló pálya helyén 2018 novemberétől élőfüves pályát épít. Az élőfüves pálya szélén megépített szegély a TÉR_KÖZ 2016 pályázatban megpályázott futókör belső szegélye. Az élőfüves pálya elkészültét követően a területen a salakos régi futókör romjai maradtak, amely használhatatlan és esztétikailag sem nyújt szép látványt. Az új futókör megépítése a TÉR_KÖZ 2016 pályázatban szerepel.
A TÉR_KÖZ 2016 Támogatási Szerződését a Képviselő-testület a 2019. május 30-án tartott ülésén módosította, a pályázati szakaszban benyújtott költségvetések belső szerkezetét tekintve módosultak annak érdekében, hogy a főbb fejlesztési elemek legyenek megjelenítve egy egységként és a kiegészítő tevékenységek az egyes elemekhez kapcsolódva szerepeljenek. A módosítást követően a megvalósítás két ütemre osztható, a  pályázatból I. ütemben a támogatott tartalomból a futókör megépítésére és a fitnesz terület kialakítására kerülhet sor. (1. melléklet)
A kivitelezés megkezdésének feltétele az 56/2008. (XII. 19.) Önk. rendelet 6. § (1) és 7. § (1) alapján elkészítette beruházási/felújítási célokmány elfogadása. (2. melléklet)
II. Vélemények

Az MLSZ az élőfüves futballpályát az Önkormányzat által készíttetett tervek figyelembevételével építtette meg. Ezzel párhuzamosan az Önkormányzat által vállalt járulékos feladatok is elkészültek Az új futballpálya körüli terület teljes rendezéséhez szükséges az integrált futópálya megépítése.
Az aláírt TÉR_KÖZ 2016 Támogatási Szerződés 4.8 pontja az 50 millió forintot meghaladó beruházási ütem esetén lehetővé teszi az időközi kifizetés igénylését. A pályázat első, 50%-os támogatásának lehívásához a futókör megépítésén túl szükséges a fitneszterület kialakítása is a meglévő street workout pálya mellett. E két fejlesztési elemmel együtt egy jól működő, több funkciós sportterület alakul ki, amelyről a további fejlesztések területe jól leválasztható, önálló egységet tud majd képezni. Nem támogatott tartalomként (önrész) megépül a futópálya és a fitnesz eszközök világítása.
A hatályos közbeszerzési szabályzat szerint a Képviselő-testület hatáskörébe tartozik a nettó 50 millió forint becsült értéket meghaladó közbeszerzési eljárásokkal kapcsolatos döntések meghozatala.
A kivitelezési munka becsült értéke nettó 78 millió forint, amely a 2019. évi költségvetésben rendelkezésre áll.
A közbeszerzési eljárást a közbeszerzésekről szóló 2015. évi CXLIII. törvény (a továbbiakban: Kbt.) Harmadik rész 113. § (1) bekezdés szerinti összefoglaló tájékoztatóval megindított nyílt közbeszerzési eljárásra meghatározott rendelkezések szerint kell lefolytatni.
Saját kezdeményezésre az alábbi Gazdasági szereplőknek küldjük meg az ajánlattételi felhívást:

· Színrelép Kft. 1025 Budapest, Szépvölgyi út 52.

· DeerGarden Kertészeti és Szolgáltató Kft. 1139 Budapest, Lomb utca 35./a.

· ZÖFE Zöldfelület Fenntartó Kft. 1119 Budapest, Than Károly utca 3-5.

A közbeszerzési eljárás ajánlattételi felhívását, valamint a szerződéstervezetet a közbeszerzés lebonyolításával megbízott dr. Varga Dóra Katalin felelős akkreditált közbeszerzési szaktanácsadó készítette (3-4. mellékletek).
Jogi Osztály véleménye: az előterjesztésben közölt adatok, egyéb információk alapján az előterjesztéshez jogi észrevételt nem tesz. 
Gazdasági Osztály véleménye: A fedezet az Önkormányzat költségvetésében rendelkezésre áll.
III. Bizottsági vélemények
 

Az előterjesztést a Tulajdonosi és Közbeszerzési Bizottság, valamint a Környezetvédelmi Bizottság tárgyalja. A Bizottságok döntéseit azok elnökei a Képviselő-testület ülésén szóban ismertetik.

IV. Döntési javaslat 

 
Budapest Főváros XIV. Kerület Zugló Önkormányzat Képviselő-testülete
……../2019. (    ) önkormányzati határozata
a „Mogyoródi úti sportpálya funkcióbővítő fejlesztése (TÉR KÖZ 2016. pályázat I. ütem)” tárgyú közbeszerzési eljárás megindításáról 
1. Budapest Főváros XIV. Kerület Zugló Önkormányzat Képviselő-testülete a Mogyoródi úti sportpálya funkcióbővítő fejlesztése (TÉR KÖZ 2016. pályázat I. ütem) tárgyú, az előterjesztés 2. mellékletét képező beruházási célokmányt elfogadja.
Határidő: azonnal
Felelős:    polgármester 
                 (Főmérnökség, Beruházási csoport vezetője)
 2. Budapest Főváros XIV. Kerület Zugló Önkormányzat Képviselő-testülete úgy dönt, hogy a „Mogyoródi úti sportpálya funkcióbővítő fejlesztése (TÉR_KÖZ 2016 pályázat, I. ütem)” tárgyú közbeszerzési eljárást az előterjesztés 3. melléklete szerinti Ajánlattételi felhívással a Kbt. Harmadik rész 113. § (1) bekezdés szerint megindítja, valamint a közbeszerzési bírálóbizottságba az alábbi személyeket javasolja: 

Bottyán László (pénzügyi szakértelem)


dr. Horváth János (jogi szakértelem)


dr. Varga Dóra Katalin (jogi és közbeszerzési szakértelem)


dr. Firnigl Anett (beszerzés tárgya szerinti szakértelem)


Csatári Erika (beszerzés tárgya szerinti szakértelem)
Határidő: 2019. június 20. (eljárás megindítására)
Felelős:    polgármester

                 (Főmérnökség, Beruházási csoport vezetője)
A határozathozatal Magyarország helyi önkormányzatairól szóló 2011. évi CLXXXIX. törvény 47. § (1) – (2) bekezdés alapján egyszerű szótöbbséget igényel. 
Budapest, 2019. május 23.
                                                                                              Karácsony Gergely

                                                                                                   polgármester

Mellékletek:
1.  kertépítészeti kiviteli tervlap
2.  beruházási célokmány
3.  Ajánlattételi felhívás
4.  szerződéstervezet
A mellékletek a www.govceter.hu felületen érhetők el.
Az előterjesztést készítette: 

                          Napholcz József csoportvezető - Polgármesteri Hivatal 

                             Főmérnökség

                             Beruházási Csoport

